amanoisuno/poet huggingface dataset:
应天长·一钩初月临妆镜 李璟
一钩初月临妆镜，蝉鬓凤钗慵不整。重帘静，层楼迥，惆怅落花风不定。柳堤芳草径，梦断辘轳金井。昨夜更阑酒醒，春愁过却病。
望远行·碧砌花光照眼 李璟
碧砌花光照眼明，朱扉长日镇长扃。馀寒欲去梦难成，炉香烟冷自亭亭。辽阳月、秣陵砧，不传消息但传情。黄金台下忽然惊，徵人归日二毛生！
摊破浣溪沙·手卷真珠上玉钩 李璟
手卷真珠上玉钩，依前春恨锁重楼。风里落花谁是主？思悠悠。青鸟不传云外信，丁香空结雨中愁。回首绿波三楚暮，接天流。
摊破浣溪沙·菡萏香销翠叶残 李璟
菡萏香销翠叶残，西风愁起绿波间。还与韶光共憔悴，不堪看！细雨梦回鸡塞远，小楼吹彻玉笙寒。多少泪珠无限恨，倚栏杆。
虞美人·春花秋月何时了 李煜
春花秋月何时了，往事知多少？小楼昨夜又东风，故国不堪回首月明中。雕栏玉砌应犹在，只是朱颜改。问君能有几多愁？恰似一江春水向东流。
乌夜啼·昨夜风兼雨 李煜
昨夜风兼雨，帘帏飒飒秋声。烛残漏断频攲枕，起坐不能平。世事漫随流水，算来一梦浮生。醉乡路稳宜频到，此外不堪行。
一斛珠·晓妆初过 李煜
晓妆初过，沈檀轻注些儿个。向人微露丁香颗。一曲清歌，暂引樱桃破。罗袖裛残殷色可，杯深旋被香醪涴。绣床斜凭娇无那。烂嚼红茸，笑向檀郎唾。
子夜歌·人生愁恨何能免 李煜
人生愁恨何能免，销魂独我情何限。故国梦重归，觉来双泪垂。高楼谁与上？长记秋晴望。往事已成空，还如一梦中。
临江仙·樱桃落尽春归去 李煜
樱桃落尽春归去，蝶翻轻粉双飞。子规啼月小楼西。玉钩罗幕，惆怅暮烟垂。别巷寂寥人散后，望残烟草低迷。炉香闲袅凤凰儿。空持罗带，回首恨依依。
望江南·多少泪 李煜
多少泪，断脸复横颐。心事莫将和泪说，凤笙休向泪时吹。肠断更无疑。
望江南·多少恨 李煜
多少恨，昨夜梦魂中。还似旧时游上苑，车如流水马如龙。花月正春风。
清平乐·别来春半 李煜
别来春半，触目柔肠断。砌下落梅如雪乱，拂了一身还满。雁来音信无凭，路遥归梦难成。离恨恰如春草，更行更远还生。
采桑子·庭前春逐红英尽 李煜
庭前春逐红英尽，舞态徘徊。细雨霏微，不放双眉时暂开。绿窗冷静芳英断，香印成灰。可奈情怀，欲睡朦胧入梦来。
喜迁莺·晓月坠 李煜
晓月坠，宿烟微，无语枕频倾攲。梦回芳草思依依，天远雁声稀。啼莺散，馀花乱，寂寞画堂深院。片红休扫尽从伊，留待舞人归。
蝶恋花·遥夜亭皋闲信步 李煜
遥夜亭皋闲信步。乍过清明，早觉伤春暮。数点雨声风约住，朦胧淡月云来去。桃李依依春暗度。谁在秋千，笑里低低语？一片芳心千万绪，人间没个安排处。
相见欢·无言独上西楼 李煜
无言独上西楼，月如钩。寂寞梧桐深院，锁清秋。剪不断，理还乱，是离愁。别是一般滋味，在心头。
相见欢·林花谢了春红 李煜
林花谢了春红，太匆匆！无奈朝来寒雨晚来风。胭脂泪，留人醉，几时重？自是人生长恨水长东！
长相思·云一涡 李煜
云一涡，玉一梭。澹澹衫儿薄薄罗，轻颦双黛螺。秋风多，雨相和。帘外芭蕉三两窠。夜长人奈何？
捣练子令·深院静 李煜
深院静，小庭空，断续寒砧断续风。无奈夜长人不寐，数声和月到帘栊。
浣溪沙·红日已高三丈透 李煜
红日已高三丈透，金炉次第添香兽。红锦地依随步皱。佳人舞点金钗溜，酒恶时拈花蕊嗅。别殿遥闻箫鼓奏。
望江梅·闲梦远 李煜
闲梦远，南国正芳春。船上管弦江面绿，满城飞絮滚轻尘。忙杀看花人。闲梦远，南国正清秋。千里江山寒色暮，芦花深处泊孤舟。笛在月明楼。
菩萨蛮·花明月暗笼轻雾 李煜
花明月暗笼轻雾，今宵好向郎边去。铲袜步香阶，手提金缕鞋。画堂南畔见，一晌偎人颤。奴为出来难，教郎恣意怜。
菩萨蛮·蓬莱院闭天台女 李煜
蓬莱院闭天台女，画堂昼寝人无语。抛枕翠云光，绣衣闻异香。潜来珠琐动，惊觉银屏梦。脸慢笑盈盈，相看无限情。
菩萨蛮·铜簧韵脆锵寒竹 李煜
铜簧韵脆锵寒竹，新声慢奏移纤玉。眼色暗相钩，秋波横欲流。雨云深绣户，未便谐衷素。宴罢又成空，魂迷春梦中。
阮郎归·呈郑王十二弟 李煜
东风吹水日衔山，春来长是闲。落花狼籍酒阑珊，笙歌醉梦间。佩声悄，晚妆残，凭谁整翠鬟？留连光景惜春颜，黄昏独倚栏。
浪淘沙·往事只堪哀 李煜
往事只堪哀，对景难排。秋风庭院藓侵阶。一任珠帘闲不卷，终日谁来？金剑已沉埋，壮气蒿莱。晚凉天净月华开。想得玉楼瑶殿影，空照秦淮。
采桑子·辘轤金井梧桐晚 李煜
辘轤金井梧桐晚，几树惊秋。昼雨如愁，百尺虾须在玉钩。琼窗梦断双蛾皱，回首边头。欲寄鳞游，九曲寒波不溯流。
虞美人·风回小院庭芜绿 李煜
风回小院庭芜绿，柳眼春相续。凭栏半日独无言，依旧竹声新月似当年。笙歌未散尊前在，池面冰初解。烛明香暗画楼深，满鬓清霜残雪思难禁。
玉楼春·晚妆初了明肌雪 李煜
晚妆初了明肌雪，春殿嫔娥鱼贯列。笙箫吹断水云间，重按霓裳歌遍彻。临春谁更飘香屑？醉拍栏杆情味切。归时休放烛光红，待踏马啼清夜月。
子夜歌·寻春须是先春早 李煜
寻春须是先春早，看花莫待花枝老。缥色玉柔擎，醅浮盏面清。何妨频笑粲，禁苑春归晚。同醉与闲评，诗随羯鼓成。
谢新恩·秦楼不见吹箫女 李煜
秦楼不见吹箫女，空馀上苑风光。粉英含蕊自低昂。东风恼我，才发一衿香。琼窗梦醒留残日，当年得恨何长。碧栏杆外映垂杨。暂时相见，如梦懒思量。
谢新恩·樱花落尽阶前月 李煜
樱花落尽阶前月，象床愁倚薰笼。远似去年今日，恨还同。双鬟不整云憔翠，泪沾红抹胸。何处相思苦？纱窗醉梦中。
谢新恩·庭空客散人归後 李煜
庭空客散人归後，画堂半掩珠帘。林风淅淅夜厌厌。小楼新月，回首自纤纤。春光镇在人空老，新愁往恨何穷！金窗力困起还慵。一声羌笛，惊起醉怡容。
谢新恩·樱花落尽春将困 李煜
樱花落尽春将困，秋千架下归时。漏暗斜月迟迟，花在枝。□□□□□□□，□□□□□。彻晓纱窗下，待来君不知。
谢新恩·冉冉秋光留不住 李煜
冉冉秋光留不住，满阶红叶暮。又是过重阳，台榭登临处。茱萸香坠，紫菊气，飘庭户，晚烟笼细雨。嗈嗈新雁咽寒声，愁恨年年长相侣。
破阵子·四十年来家国 李煜
四十年来家国，三千里地山河。凤阁龙楼连霄汉，玉树琼枝作烟萝，几曾识干戈？一旦归为臣虏，沈腰潘鬓销磨。最是仓皇辞庙日，教坊犹奏别离歌，垂泪对宫娥。
浪淘沙令·帘外雨潺潺 李煜
帘外雨潺潺，春意阑珊。罗衾不耐五更寒。梦里不知身是客，一晌贪欢。独自莫凭栏，无限江山。别时容易见时难。流水落花春去也，天上人间
浣溪沙·风压轻云贴水飞 李煜
风压轻云贴水飞，乍晴池馆燕争泥。沈郎多病不胜衣。沙上未闻鸿雁信，竹间时听鹧鸪啼。此情唯有落花知。
长相思·一重山 李煜
一重山，两重山。山远天高烟水寒，相思枫叶丹。菊花开，菊花残。寒雁高飞人未还，一帘风月闲。
柳枝·风情渐老见春羞 李煜
风情渐老见春羞，到处芳魂感旧游。多谢长条似旧识，强垂烟穗拂人头。
后庭花破子·玉树後庭前 李煜
玉树後庭前，瑶草妆镜边。去年花不老，今年月又圆。莫教偏，和月和花，大教长少年。
三台令·不寐倦长更 李煜
不寐倦长更，披衣出户行。月寒秋竹冷，风切夜窗声。
捣练子·云鬓乱 李煜
云鬓乱，晚妆残，带恨眉儿远岫攒。斜托香腮春笋嫩，为谁和泪倚栏杆。
浣溪沙·转烛飘蓬一梦归 李煜
转烛飘蓬一梦归，欲寻陈迹怅人非。天教心愿与身违。待月池馆空逝水，映花楼阁谩斜晖。登临不惜更沾衣。
渔父·浪花有意千里雪 李煜
浪花有意千里雪，桃花无言一队春。一壶酒，一竿身，快活如侬有几人。一棹春风一叶舟，一纶茧缕一轻钩。花满渚，酒满瓯，万顷波中得自由。